**Referat, møte med KRD, 7. mars, 2012.**

Til stede fra KRD: Statssekretær Dag-Henrik Sandbakken og seniorrådgiver Siri Halvorsen

Til stede fra off.utv.: Hanne Wien, Leif Steinholt, Nils E. Øy, Vegard Venli, Vidar Ystad, Ingrid S. Torp

Hanne orienterte om hovedkonklusjonene i Åpenhetsindeksen og hovedproblemstillinger på bakgrunn av disse. Første punkt var den utbredte bruken av lovstridig pålegg om taushetsplikt for politikere i saker som føres for lukkede dører. På bakgrunn av tilbakemeldingene vi har fått fra kommunene, er det grunn til å tro at det hersker betydelig forvirring om hvordan gjeldende regelverk skal tolkes. Vi etterlyste derfor et nytt og oppdatert rundskriv, som en oppfølging av Rundskriv H-2112 av mars 2000, ”Taushetsplikt for folkevalgte”.

Statssekretæren påpekte at planlagte lovendringer, som åpning av kontrollutvalgsmøter, først må behandles, deretter kan en ny veileder/nytt rundskriv utarbeides. Han kunne ikke si noe om når dette vil skje. Han sa seg imidlertid enig i at dette er et viktig område å jobbe med, og viste til at hver femte arbeidstager nå er ansatt i kommunal sektor, og at kommunene i år vil forvalte mer enn 370 mrd kroner.

Det ble vist til eksempler på at kommunene i dag ikke etterfølger regelverket, blant annet når det gjelder lukking av møter. Og en allmenn klageadgang i den forbindelse ble etterspurt. En slik mulighet har vært en del av et forslag og høring tidligere, men ble tatt ut av behandlingen.

Seniorrådgiver Halvorsen forklarte dette med at man ønsker en ryddig saksgang, og at parter i saken skal ha andre muligheter enn alle andre. Hvis enhver skal ha mulighet til å klage, blir dette for fragmentert, og man falt i stedet ned på å beholde ombudskontrollen. Hun viste også til mulighetene som finnes i dag.

Nils viste til at fylkesmennene fremmer forsvinnende få krav om lovlighetskontroll, og at det viser at dette systemet fungerer dårlig. Han pekte også på muligheten for å klage i rettsmøter, og til at møteoffentligheten er nedfelt i grunnloven. Departementet ble anmodet om å vurdere klageadgangen på nytt.

Halvorsen fortalte at de har kartlagt fylkesmennenes praksis, og bedt dem senke listen for å kreve lovlighetskontroll av møtelukking. Både brev og undersøkelse skal oversendes.

Vegard viste til at Kommunal Rapport har undersøkt hvordan lukking skjer i de fleste kommuner, og at dette i 70 kommuner avgjøres av rådmann eller ordfører, ikke av kommunestyret.

Ytringsfrihet for offentlig ansatte ble diskutert, ettersom bare ti prosent av kommunene har presisert denne ytringsfriheten i sine reglementer. Mange anser varslingsrett og ytringsfrihet som det samme. Svært få er klar over at ytringsfriheten går så langt at utsagn skal være til skade for arbeidsgiver for å gå på akkord med lojalitetsplikten.

Statssekretæren var enig i at disse resultatene er skremmende, men mente samtidig det ikke er overraskende, ettersom mange opplever det som ubehagelig å ytre seg om kritikkverdige forhold.

Vidar påpekte at svarene antyder et dårlig klima der lojalitetsplikt er fremhevet til fordel for ytringsfriheten.

Leif påpekte at den direkte kontakten med kommunene viser at kunnskapsnivået om regelverket er lavt.

Statssekretæren påpekte at regelverket er klart, men at dette viser at praktiseringen av regelverket ikke er riktig. Han foreslo at vi også er i kontakt med Justisdepartementet.

I fjor ble det bestemt at delegasjonsreglementene i kommunene skal endres innen et år etter at kommunestyret er endret. Kan hende bør andre regelverk også endres, mente Nils. Statssekretæren merket seg dette. Poenget med fjorårets endring var, ifølge ham, å øke bevisstheten rundt reglementet, slik at det ikke blir liggende urørt i mange år.

Statssekretæren etterlyste utvalgets vurdering av åpenhet i parlamentarisk styrte kommuner vs kommuner som styres etter formannskapsloven. Utvalget påpekte at det har vært mange klager på Oslo og Bergen og at det ennå ikke er avklart når de skal sende ut sakslister og protokoller, noe de i praksis gjerne venter med til de oppnår politisk enighet om saker.

Statssekretæren vil også oversende svar på hvorvidt spørsmålet om styremøter i interkommunale selskaper skal være åpne, skal behandles i nærmeste fremtid.